I forbindelse med Københavns Kommunes handleplan mod diskrimination sår Adam Falbert, talsmand for natafdelingen i brancheforeningen Danmarks Restauranter og Cafeer, tvivl om, hvor stort problemet med diskrimination er.

Men etnisk diskrimination er desværre en fast del af det danske natteliv. Det har jeg selv oplevet som sociolog på feltarbejde som dørmand i nattelivet, hvor jeg lagde øre til mere end 30 dørmænd. Alle 30 beretter om kollegaer, som diskriminerer, og mange indrømmer selv ofte at sortere brune mænd fra. Disse fortællinger understøttes af tal fra Ankestyrelsen, der viser, at 23 procent af alle nydanskere har oplevet diskrimination i nattelivet.

I de fleste konkrete sager er det ofte dørmanden, der får skylden for ikke at lukke bestemte grupper ind, og det er dørmanden, der tager konflikten. Men som en del dørmænd beretter, er det restauratører, der beordrer dem til at anlægge en diskriminerende praksis, hvor unge brune mænd ikke skal lukkes ind. Diskriminationen indgår i en costbenefitbetragtning for de danske restauratører. De skal tiltrække et købestærkt publikum for at tjene penge.